Nuuskommentaar: Phiyega, nou ook die res!Nasionale polisiekommissaris Riah Phiyega. Foto: Werner Beukes/SAPA Die ANC wil eers ná vonnisoplegging reageer, en daar word probeer om dié datum na einde Januarie aanstaande jaar uit te stel. In Februarie begin nóg korrupsieverhore teen Block. Of die versuim om Motsoeneng te skors veel met ’n danigheid oor hierdie peperduur uitsaaibaas te make het, en of dit blote instink van die ANC is om die Openbare Beskermer te ondermyn, is nie seker nie. Met Motsoeneng aan die stuur is die SAUK His Master’s Voice met eilandjies waar redaksionele onafhanklikheid geduld word. Wat Phiyega betref, pres. Jacob Zuma moet self die skuld dra vir haar aanstelling in die eerste plek. Na buite het Phiyega nooit vertroue ingeboesem nie, en na binne skynbaar gesorg dat die topbestuur in woord en daad na haar pype dans, soos die brief van provinsiale kommissarisse wat onder haar toesig geskryf is en waarin lojaliteit teenoor haar uitgespreek is. ’n Foefie wat sleg geboemerang het. Die toekenning van medaljes aan haar kort ná haar aanstelling het bygedra tot die skep van ’n karikatuur. Die motiverings vir die medaljes het met mekaar meegeding om mekaar in belaglikheid te oortref. Die kersie op die koek was stellig die medalje om haar vir haar optrede tydens die aanbied van die Wêreldbekersokkertoernooi in Suid-Afrika te vereer. Sy was toe egter nog lank nié in die polisie nie. Dit is nou hoog tyd dat die ANC die les leer dat mense op meriete aangestel moet word, en dat behoorlik vasgestel moet word of die persone oor die nodige integriteit, kundigheid en funksionele vermoë beskik. In ’n demokrasie is daar nie plek vir politieke kommissarisse wat in die eerste plek die party se belange moet dien nie. En sulke eienskappe moet sommer die president en kabinet ook geld. Dis duur om mense te skors en met vol pakkette en salarisse tuis te laat sit totdat uitgerekte prosesse afgehandel is. Die land kan dit nie bekostig nie. ’n Manier moet gevind word om van die ander Phiyega’s in die staat en staatsinstellings ontslae te raak.